Formlegt aðsetur og lögheimili Vatnajökulsþjóðgarðs verður flutt frá höfuðborgarsvæðinu til Hafnar í Hornafirði í haust, samkvæmt tilkynningu frá umhverfisráðuneytinu. Héraðsbúar eru undrandi á þessum fréttum. Þeir stóðu í þeirri meiningu að höfuðstöðvar þjóðgarðsins hefðu verið fluttar þangað fyrir fimm árum.
Vatnajökulsþjóðgarður var stofnaður 2007 og nær hann yfir 15% af flatarmáli landsins. Hann nær inn á fjölmörg sveitarfélög en alls ekki sveitarfélögin á höfuðborgarsvæðinu. Því þótti skjóta skökku við að höfuðstöðvar væru þar og stjórnunarstörfin sem þeim fylgja. Hjá Vatnajökulsþjóðgarði eru 37 fastir starfsmenn, flestir á starfsstöðum á landsbyggðinni. En lögheimili þjóðgarðsins hefur verið í Garðabæ og hafa framkvæmdastjóri, fjármálastjóri og þrír aðrir starfsmenn miðlægrar skrifstofu haft starfsstöð þar.
Til stóð að breyta þessu árið 2017 og 21. mars var blásið til snittuveistu í Fellabæ í nágrenni Egilsstaða. Þar var tilkynnt um flutning höfuðstöðvanna út á landsbyggðina og opnun nýrrar aðalskrifstofu á Héraði. Heyrum viðtal sem þá var tekið við Ármann Höskuldsson, þáverandi formann stjórnar Vatnajökulsþjóðgarðs.
en núna er stærsti hluti skrifstofunnar fluttur yfir og svo klárast það sem sagt á næsta ári. Þetta er algjörlega sársaukalaus flutningur því að þeir starfsmenn sem byrja hér núnaá skrifstofunni, þeir eru allir ráðnir hingað til starfa. Annarsvegar er þetta ný staða sem er fjármálastjóri og svo bókari og þessar stöður voru lausar þannig að þær voru settar hingað yfir. Síðan kemur framkvæmdastjórinn hér yfir á næsta ári.
Þetta virðist hafa misheppnast og á sunnudaginn var tilkynnt að höfuðstöðvar Vatnajökulsþjóðgarðs yrðu fluttar til Hornafjarðar, ekki frá Fellabæ heldur frá Garðabæ. Fram kemur tilkynningunni að framkvæmdastjóri garðsins til fjögurra ára flytji ekki til Hornafjarðar í haust heldur taki við starfi í umhverfis- orku- og loftslagsráðuneytinu. Verður því auglýst eftir nýjum framkvæmdastjóra, líklega ekki í Fellabæ heldur á Hornafirði.
Gerð verður önnur tilraun til að flytja höfuðstöðvar Vatnajökulsþjóðgarðs frá höfuðborgarsvæðinu út á land. Fyrir fimm árum var ákveðið að flytja þær austur á Hérað, nú virðist það gleymt, og það á að flytja þær til Hornafjarðar. 